
Bucureşti, 6 martie 2023 

PLx 256/2022 
	
Către
BIROUL PERMANENT AL CAMEREI DEPUTAŢILOR


Vă înaintăm, alăturat, raportul comun asupra proiectului de Lege privind aprobarea Ordonanţei de urgenţă a Guvernului nr.42/2022 pentru modificarea şi completarea Ordonanţei de urgenţă a Guvernului nr.27/2022 privind măsurile aplicabile clienţilor finali din piaţa de energie electrică şi gaze naturale în perioada 1 aprilie 2022-31 martie 2023, precum şi pentru modificarea şi completarea unor acte normative din domeniul energiei, trimis Comisiei pentru muncă şi protecţie socială, Comisiei pentru politică economică, reformă și privatizare, Comisiei pentru buget, finanțe și bănci şi Comisiei pentru industrii și servicii, pentru examinare pe fond, în procedură de urgenţă, cu adresa nr. 
PLx 256/2022 din 11 mai 2022.


	PREŞEDINTE,
Adrian Solomon
	PREŞEDINTE,
Costel Neculai Dunavă
	PREŞEDINTE,
Bogdan Iulian Huțucă
	PREŞEDINTE,
Bende Sandor

Bucureşti, 6 martie 2023 

PLx 256/2022 
	
	
RAPORT  COMUN
asupra proiectului de Lege privind aprobarea Ordonanţei de urgenţă a Guvernului nr.42/2022 pentru modificarea şi completarea Ordonanţei de urgenţă a Guvernului nr.27/2022 privind măsurile aplicabile clienţilor finali din piaţa de energie electrică şi gaze naturale în perioada 1 aprilie 2022-31 martie 2023, precum şi pentru modificarea şi completarea unor acte normative din domeniul energiei


În temeiul art.95 şi 117 alin.(3) din Regulamentul Camerei Deputaţilor, republicat, cu modificările ulterioare, Comisia pentru muncă şi protecţie socială, Comisia pentru politică economică, reformă și privatizare, Comisia pentru buget, finanțe și bănci şi Comisia pentru industrii și servicii au fost sesizate, prin adresa nr. PLx 256/2022 din 11 mai 2022, cu dezbaterea pe fond, în procedură de urgenţă, a proiectului de Lege privind aprobarea Ordonanţei de urgenţă a Guvernului nr.42/2022 pentru modificarea şi completarea Ordonanţei de urgenţă a Guvernului nr.27/2022 privind măsurile aplicabile clienţilor finali din piaţa de energie electrică şi gaze naturale în perioada 1 aprilie 2022 - 31 martie 2023, precum şi pentru modificarea şi completarea unor acte normative din domeniul energiei.

Proiectul de lege are ca obiect de reglementare aprobarea Ordonanței de urgență a Guvernului nr. 42/2022, prin care se prevede modificarea şi completarea Ordonanţei de urgenţă a Guvernului nr.27/2022, precum şi a altor acte normative din domeniul energiei, în scopul clarificării unor prevederi care vizează procedura de regularizare şi de recuperare a unor costuri aferente lunilor noiembrie 2021, decembrie 2021, ianuarie 2022, februarie 2022 şi martie 2022.



La întocmirea prezentului raport comun, comisiile au avut în vedere: 
· avizul favorabil al Consiliului Legislativ (nr.389/07.04.2022)
· avizul favorabil al Comisiei juridice, de disciplină şi imunităţi 
(nr.4c-13/395/31.05.2022)
· avizul favorabil al Comisiei pentru tehnologia informației și comunicații 
(nr.4c-19/111/24.05.2022)
· avizul favorabil al Comisiei pentru drepturile omului, culte şi problemele minorităţilor naţionale (nr.4c-6/320/17.05.2022)
· avizul favorabil al Comisiei pentru egalitatea de şanse pentru femei şi bărbaţi 
(nr.4c-20/240/23.05.2022).

În conformitate cu prevederile Regulamentului Camerei Deputaţilor, republicat, cu modificările ulterioare, comisiile au dezbătut proiectul de lege în şedinţe separate astfel:

La şedinţa Comisiei pentru industrii și servicii din data de 13 septembrie 2022 au participat deputaţii conform listei de prezenţă. 
În urma dezbaterilor şi a opiniilor exprimate, membrii comisiei au hotărât, cu majoritate de voturi, adoptarea proiectului de lege în forma adoptată de Senat.
În cadrul discuţiilor a fost prezentat un amendament care, supus votului, a fost respins, regăsindu-se în raportul preliminar întocmit şi transmis celorlalte 3 comisii sesizate cu dezbaterea pe fond.
La dezbateri a participat, în conformitate cu prevederile art.56 şi 57 din Regulamentul Camerei Deputaţilor, republicat, cu modificările şi completările ulterioare, dl Ștefan Constantin, Secretar de Stat în cadrul Ministerului Energiei.

La şedinţa Comisiei pentru politică economică, reformă și privatizare, din data de 27 septembrie 2022, au participat deputaţii conform listei de prezenţă. 
În urma dezbaterilor şi a opiniilor exprimate, membrii comisiei au hotărât, cu unanimitate de voturi, adoptarea proiectului de lege în forma adoptată de Senat, respectiv însuşirea soluţiei prezentată în raportul preliminar al Comisiei pentru industrii şi servicii.

La şedinţa Comisiei pentru buget, finanțe și bănci din data de 10 octombrie 2022 au participat deputaţii conform listei de prezenţă. 
În urma dezbaterilor şi a opiniilor exprimate, membrii comisiei au hotărât, cu majoritatea voturilor exprimate, adoptarea proiectului de lege în forma adoptată de Senat, cu menţiunea că în anexa la raportul preliminar transmis se regăseşte amendamentul respins în cadrul Comisiei pentru industrii şi servicii şi Comisiei pentru politică economică, reformă şi privatizare.
La dezbateri au participat, în conformitate cu prevederile art.56 şi 57 din Regulamentul Camerei Deputaţilor, republicat, cu modificările şi completările ulterioare, dl Ștefan Constantin, Secretar de Stat în cadrul Ministerului Energiei și dl Zoltan Nagy Bege, vicepreședinte în cadrul Autorității Naționale de Reglementare în domeniul Energiei.

La şedinţa Comisiei pentru muncă şi protecţie socială din data de 28 februarie 2023 au participat deputaţii conform listei de prezenţă. 
În urma dezbaterilor şi a opiniilor exprimate, membrii comisiei au hotărât, cu majoritate de voturi (2 abţineri), adoptarea proiectului de lege în forma adoptată de Senat, respectiv însuşirea soluţiei prezentată în raportul preliminar al Comisiei pentru industrii şi servicii.

Proiectul de lege a fost adoptat de Senat, în calitate de primă Cameră sesizată, în şedinţa din data de 9 mai 2022.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

Camera Deputaţilor este Cameră decizională, potrivit prevederilor art.75 din Constituţia României şi ale art.92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor asupra proiectului de lege şi a documentelor conexe, membrii celor patru comisii au hotărât să propună plenului Camerei Deputaţilor adoptarea proiectului de lege în forma adoptată de Senat.
În cursul dezbaterilor comisiile au respins un amendament. Acesta se regăsește în anexa care face parte din prezentul raport comun.


	PREŞEDINTE,
Adrian Solomon
	PREŞEDINTE,
Costel Neculai Dunavă





	PREŞEDINTE,
Bogdan Iulian Huțucă
	PREŞEDINTE,
Bende Sandor

	SECRETAR,
Dan-Constantin Şlincu





	SECRETAR,
Bogdan–Alin Stoica 
	SECRETAR,
Iulius Marian Firczak
	SECRETAR,
Bogdan Gheorghe Trif

	Şef birou 
Lidia Vlădescu


Consilier parlamentar
Sorina Szabo
	Şef serviciu 
Lidia Graziella Segărceanu

	Şef serviciu 
Giorgiana Ene


Consilier parlamentar
Alexandra Pelea
	Şef birou 
Cristina Neicu


Consultant parlamentar
Alexandra Zorilă

ANEXĂ

AMENDAMENT RESPINS

În cadrul discuţiilor din cele patru comisii, următorul amendament a fost respins:


	Nr. crt.
	Text iniţial
	Text propus 
(autorul amendamentului)
	Motivarea
1. Argumente pentru susţinere
2. Argumente pentru respingere
	Cameră decizională

	1. 
	
Art.1, alineat nou
	
- La articolul 1 după alineatul (9) se introduce un nou alineat, alineatul (10) cu următorul cuprins:
"(10) Prevederile alin. (1) lit. c) nu se aplică în cazul clienţilor noncasnici care au beneficiat de prevederile Ordonanţei de urgenţă a Guvernului nr. 81/2019 pentru modificarea şi completarea Ordonanţei de urgenţă a Guvernului                            nr. 115/2011 privind stabilirea cadrului instituţional şi autorizarea Guvernului, prin Ministerul Finanţelor Publice, de a scoate la licitaţie certificatele de emisii de gaze cu efect de seră atribuite României la nivelul Uniunii Europene, precum şi pentru instituirea unei scheme de ajutor de stat privind sprijinirea întreprinderilor din sectoarele şi subsectoarele expuse unui risc important de relocare ca urmare a transferului costului emisiilor de gaze cu efect de seră în preţul energiei electrice, aprobată cu modificări prin Legea nr. 262/2021, precum şi în cazul operatorilor economici a căror activitate specifică este producerea de energie electrică.
Pentru perioada cuprinsă între 01.10.2022 și 31.12.2024, clienții noncasnici care au beneficiat de prevederile Ordonanţei de urgență a Guvernului nr.81/2019 pentru modificarea și completarea Ordonanței de urgență a Guvernului nr. 115/2011 privind stabilirea cadrului instituțional și autorizarea Guvernului, prin Ministerul Finanțelor Publice, de a scoate la licitație certificatele de emisii de gaze cu efect de seră atribuite României la nivelul Uniunii Europene, precum și pentru instituirea unei scheme de ajutor de stat privind sprijinirea întreprinderilor din sectoarele și subsectoarele expuse unui risc important de relocare ca urmare a transferului costului emisiilor de gaze cu efect de seră în prețul energiei electrice, aprobată cu modificări prin Legea nr. 262/2021 care datorează impozit pe profit trimestrial și care înregistrează cheltuieli cu consumul de energie electrică sau gaze naturale scad 50% din cheltuielile suplimentare generate de creșterea de prețuri raportată la prețul mediu ponderat de tranzacționare pe Piața pentru Ziua Următoare (PZU) pentru energie electrică și gaze naturale, după caz, din luna ianuarie 2022, ținând cont de cantitățile consumate, din impozitul pe profit datorat pentru trimestrul în care au fost efectuate. 
Sumele reprezentând 50% din cheltuielile suplimentare generate de creșterea de prețuri, definite conform alineatului anterior, care depășesc impozitul datorat, se scad, în ordine, din impozitul pe salarii reținut de contribuabil pentru angajați, din taxa pe valoare adăugată datorată sau din accizele datorate, pe baza unei declarații de regularizare.
Prosumatorii nu sunt consideraţi producători de energie electrică în sensul prezentului articol. Lista beneficiarilor Ordonanţei de urgenţă a Guvernului nr. 81/2019, aprobată cu modificări prin Legea nr. 262/2021, se va publica de Ministerul Energiei pe website-ul propriu după intrarea în vigoare a prezentei ordonanţe de urgenţă."

Autor: deputat Cristina-Mădălina Prună

	
1. Industria energofagă a României nu a primit nici un fel de ajutor în această perioadă marcată de criza energetică. Vedem că o bună parte a acestor consumatori își închid porțile iar asta duce la pierderi de locuri de muncă.
În acest sens propunem modificarea în sensul acordării unui sprijin specific pentru industria românească.

2. Respins la vot. Prevederea se regăseşte parţial în cuprinsul alin.(8).
(Prevederile OUG 27/2022, astfel cum au fost modificate și completate prin OUG 42/2022, ulterior au fost modificate și completate prin OUG 119/2022).

